Hoe om aansoek te doen vir ’n slim ID-kaart: Hier is alles wat jy moet weet - Wêreldwyd
deur Sue-Ann de Wet | Jan 22, 2019 | Migrasienuus
Een van die groot redes waarom die departement die ID-stelsel na slim ID-kaarte omskakel, is om bedrog met ID-dokumente te voorkom. Jy kan nou aansoek doen vir jou nuwe slim ID-kaart, asook jou paspoort, by uitgesoekte kantore van die Departement van Binnelandse Sake of aanlyn via die departement se eHomeAffairs-portaal.
WAT HET JY NODIG OM DIE SLIM ID-KAART TE KRY?
Tieners van 16 jaar en ouer wat vir die eerste keer om ’n identiteitsdokument aansoek doen:
Benodig beide ouers se ID-dokumente.
Jou eerste identiteitskaart is gratis.
Pensioenarisse van 60 jaar en ouer:
Benodig groen staafgekodeerde ID-boek.
Benodig huweliksertifikaat of egskeidingsbevel.
Vir hierdie ouderdomsgroep sal die nuwe kaarte ook gratis wees.
Bogenoemde geld ook vir almal wat nie in een van dié twee groepe val nie, maar hulle sal R140 moet betaal. Tydens die aansoekproses kan jy gevra word vir ’n bewys van jou woonadres. Indien jy jou ID-dokument verloor het en nou aansoek doen om ’n slim ID-kaart, moet jy ’n polisieverklaring hê.
WAAR KAN JY AANSOEK DOEN OM ’N SLIM ID-KAART?
Jy kan aanlyn aansoek doen op die departement se eHomeAffairs-portaal waar dit moontlik sal wees om jou aansoekvorm aanlyn in te vul en die ondersteunende dokumente in te dien.
Om by ’n bank vir jou slim ID-kaart aansoek te doen, moet jy ’n kliënt wees by daardie betrokke bank.
Die volgende handelsbanke bied dié diens by uitgesoekte takke: ABSA, FNB, Nedbank en Standard Bank. Die Departement van Binnelandse Sake is tans in gesprekvoering met deelnemende banke om hul kapasiteit deur addisionele banktakke te verhoog.
HOE OM AANLYN AANSOEK TE DOEN:
REGISTRASIE – STAP 1: Skep ’n rekening.
REGISTRASIE – STAP 2: Skep ’n wagwoord en verskaf ’n antwoord op ’n sekuriteitsvraag vir indien jy jou wagwoord vergeet.
REGISTRASIE – STAP 3: Verifieer jou selfoonnommer en e-posadres.
AANSOEK – STAP 1: Teken in.
AANSOEK – STAP 2: Skep ’n nuwe aansoek.
AANSOEK – STAP 3: Samestelling van die aansoek.
Binnelandse Sake se aansoekvorm lyk en werk baie soos die Suid-Afrikaanse Inkomstediens (SAID) se eFiling-vorm.
AANSOEK – STAP 4: Voltooi die aansoekvorm.
AANSOEK – STAP 5: Laai ondersteunende dokumente op soos aangedui.
AANSOEK – STAP 6: Maak die betaling.
AANSOEK – STAP 7: Maak ’n afspraak.
’n Afspraak is nie nodig indien jy ’n kantoor van die Departement van Binnelandse Sake gaan besoek nie. Jy moet hulle net binne 60 dae vanaf jou aanlynaansoekdatum gaan besoek. ’n Afspraak is wel nodig indien jy jou aansoek deur die bank doen.
AANSOEK – STAP 8: Kies die tak van die bank van jou keuse wat jy wil besoek.
AANSOEK – STAP 9: Kies ’n tydgleuf vir jou afspraak.
AANSOEK – STAP 10: Bevestig jou afspraak en druk die bevestiging.
Wat het jy nodig nadat jy ’n afspraak gemaak het?
’n Afskrif van jou afspraakbevestiging.
Jou groen ID-boek.
Jou vingerafdrukke sal geneem word en in die biometriese stelsel gevoer word.
’n Foto sal by die bank geneem word – dit is dus nie nodig om vooraf ID-foto’s te laat neem nie.
Mense wat probleme met die aanlynaansoekstelsel ondervind, word versoek om die departement se hulplyn by 0800 601 190 te skakel.